Reductio ad Hitlerum
Reductio ad Hitlerum genus quoddam vitiosae probationis nominatur, quo sic concluditur: "Hoc vel illud respuendum est, quippe cui Adolfus Hitler faverit," vel "Haec vel illa sententia necessario falsa est, siquidem ab Hitlero est probata." Cuius modi captionibus hominum vulgo sat facile imponitur; est enim commune illud Hitleri odium tam vehemens, ut homines plerique, quidcumque aliquo modo ad illum pertinere videatur, statim ac temere damnare soleant. Locutio "reductio ad Hitlerum" primum anno 1950 a Leo Strauss philosopho adhibita est, qui in Academia Sicagensi politicen publice docuit. Alluditur, ut apparet, ad artis dialecticae vocem quae est "reductio ad absurdum." Huc attinet etiam "argumentum ad Nazistam," ut vocatur, quo quis Nazistarum facta vel dicta ad sententiam aliquam infirmandam in medium profert. Vitium talium "reductionum" hoc pacto patefieri potest : non eo nomine damnantur Hitleri sententiae ac facinora, quia Hitleri fuerint, at potius ipse Hitlerus ea causa damnatur, quod istius modi nefaria vel fecerit vel dixerit.